《捣砧词》
宋代·龚宗元

星河耿耿寒烟浮，白龙衔月临霜楼。
谁家砧弄细腰杵，一声捣霜江城秋。
双桐老翠堕金井，高低冷逐西风紧。
静如秋籁暗穿云，天半惊鸿断斜影。
哀音散落愁人耳，何处离情先唤起。
长信宫中叶满阶，洞庭湖上波平水。
万里征夫眠未成，摇风捣月何丁丁。
楚关秦岭有归客，一枕夜长无限情。

作者简介：宋苏州昆山人，字会之。龚识子。仁宗天圣五年进士。授句容令，擿伏发奸如神。仕终都官员外郎。与程适、陈之奇齐名，吴人称三老。有《武丘居士遗稿》。